Správa Komisie - 19. výročná správa o implementácii štrukturálnych fondov v roku 2007 {SEK(2008) 2649} /* KOM/2008/0659 v konečnom znení */





[pic] | KOMISIA EURÓPSKYCH SPOLOČENSTIEV | V Bruseli 20.10.2008 KOM(2008) 659 v konečnom znení SPRÁVA KOMISIE 19. VÝROČNÁ SPRÁVA O IMPLEMENTÁCII ŠTRUKTURÁLNYCH FONDOV V ROKU 2007 {SEK(2008) 2649} OBSAH 1. Úvod 3 2. Analýza implementácie 4 3. Súlad a koordinácia 8 4. Hodnotenia 10 5. Kontroly 10 6. Výbory pomáhajúce Komisii 12 SPRÁVA KOMISIE 19. VÝROČNÁ SPRÁVA O IMPLEMENTÁCII ŠTRUKTURÁLNYCH FONDOV V ROKU 2007 Táto správa sa predkladá v súlade s článkom 45 ods. 2 nariadenia (ES) č. 1260/1999 o všeobecných ustanoveniach o štrukturálnych fondoch. Týka sa činností súvisiacich s pomocou zo štrukturálnych fondov 2000 – 2006 poskytnutou počas roku 2007. Podrobnejšie informácie sú k dispozícii v pracovnom dokumente útvarov Komisie (ktorý tvorí prílohu k tejto správe). 1. Úvod Rok 2007 bol ôsmym rokom implementácie súvisiacej s programovacím obdobím 2000 – 2006, v ktorom pokračovalo správne a účinné riadenie programov a projektov štrukturálnych fondov. V roku 2007 sa riadilo celkovo 659 programov. [1] Značné úsilie sa naďalej vynakladalo na zvyšovanie kvality programov a projektov spolufinancovaných zo štrukturálnych fondov. K podpore dobrého riadenia spolufinancovaných programov a projektov prispelo aj posilňovanie finančného riadenia, kontroly a hodnotenia. Model partnerstva vytvorený medzi Komisiou a vnútroštátnymi a regionálnymi orgánmi v členských štátoch na implementáciu programov sa vynikajúco osvedčil. Členské štáty a regióny s programami s vysokou mierou realizácie mohli začať s prípravami na ukončenie pomoci. Všeobecný rámec na ukončenie pomoci zo štrukturálnych fondov na obdobie 2000 – 2006 sa stanovil v roku 2006 prijatím rozhodnutia Komisie C(2006) 3424. Okrem implementácie programov a projektov štrukturálnych fondov z rokov 2000 – 2006 a príprav na ich ukončenie útvary Komisie v roku 2007 intenzívne pracovali na plánovaní a programovaní obdobia 2007 – 2013. V priebehu roka sa ukončili rokovania celkovo k 27 vnútroštátnym strategickým referenčným rámcom a 428 programom (311 z EFRR, 117 z ESF) [2]. Aby bolo možné preukázať pridanú hodnotu európskej politiky súdržnosti, v priebehu roka 2007 sa začalo ex post hodnotenie programov z rokov 2000 – 2006 v rámci cieľov 1 a 2. Prípravné práce sa vykonali aj pri navrhovaní ex post hodnotení programov INTERREG a URBAN. V rámci iniciatívy „ Regióny za ekonomickú zmenu “ sa Komisia zúčastnila na upevňovaní identifikácie projektov dobrej praxe v rozličných oblastiach modernizácie hospodárstva prostredníctvom činností sietí a nabádala k šíreniu hlavných operačných programov. V októbri 2007 Komisia, v spolupráci s Výborom regiónov, zorganizovala DNI OTVORENÝCH DVERÍ „Európsky týždeň regiónov a miest“. Na podujatí s názvom „ Zrealizujeme to: regióny dosiahnu hospodársky rast a rast pracovných miest “ sa zúčastnilo viac ako 5 500 účastníkov z 34 krajín a 212 regiónov. Dňa 28. a 29. júna 2007 sa v Potsdame konala konferencia „50. výročie Európskeho sociálneho fondu – zhodnotenie a vyhliadky“. Bolo to oficiálne podujatie k 50. výročiu Európskeho sociálneho fondu. 2. Analýza implementácie 2.1. Plnenie rozpočtu 2.1.1. E FRR Pokiaľ ide o plnenie rozpočtu , rok 2007 bol výnimočným rokom. Celková miera realizácie platobných rozpočtových prostriedkov EFRR dosiahla 99,9 %, pričom výška platobných rozpočtových prostriedkov bola vyššia ako kedykoľvek predtým a dosiahla 17,4 mld. pri programoch na obdobie 2000 – 2006. Pri cieľoch 1 a 2 a iniciatívach Spoločenstva sa dosiahla úplná realizácia platobných rozpočtových prostriedkov. Okrem toho bol pri programoch cieľa 1 predložený vyšší počet žiadostí o preplatenie nákladov ako sa pôvodne predpokladalo, čím sa vykompenzovali zálohové platby na nové programy, ktoré sa prijali koncom decembra 2007 alebo boli odložené na rok 2008. Na konci roka 2007 dosiahla celková výška záväzkov z predchádzajúcich rokov, ktoré sa ešte mali vyplatiť (RAL), sumu 27,7 mld. EUR v porovnaní so 45,8 mld. EUR v roku 2006. V roku 2007 sa pravidlo automatického zrušenia záväzkov („n+2“) osvedčilo ako účinný nástroj na motiváciu členských štátov, aby vynakladali zdroje a úsilie na včasné vykonanie európskych programov. Najnovšie prognózy ukazujú, že riziko možného zrušenia záväzkov by nemalo prevýšiť 0,7 % záväzkov na rok 2005 (okolo 140 mil. EUR). V roku 2007 dosiahla miera absorpcie EFRR za všetky členské štáty 79 % z celkových pridelených finančných prostriedkov na obdobie 2000 – 2006. Nové členské štáty dosiahli rekordné údaje o absorbovaní finančných prostriedkov. V roku 2007 dostali 3 mld. EUR, takmer rovnako, ako im bolo vyplatené spolu v rokoch 2004, 2005 a 2006 (3,5 mld. EUR). Do konca roku 2007 dosiahli priemernú spotrebu 71 % zo svojich pridelených finančných prostriedkov na obdobie 2004 – 2006, zatiaľ čo priemerná miera absorpcie z EFRR krajín EÚ-15 (obdobie rokov 2000 – 2006) dosiahla 85 %. 2.1.2. ESF Celková miera realizácie platobných rozpočtových prostriedkov ESF na platby dosiahla 99,9 %, pričom výška platobných rozpočtových prostriedkov bola vyššia ako v predchádzajúcom roku. Celkové záväzky ESF týkajúce sa operačných programov na obdobie 2007 – 2013 dosiahli výšku 10,486 mil. EUR (99,88 %). Zostávajúce úvery (13 163 237 EUR), ktoré neboli v roku 2007 viazané, zodpovedajú francúzskemu operačnému programu (OP) „Región Martinique“, pri ktorom sa nepredpokladalo, že sa prijme v roku 2007. Kumulatívne čerpanie platobných úverov dosiahlo 1 513 mil. EUR, čo zodpovedá 99,87 % ročných platobných úverov (1 515 mil. EUR). Rozdiel (1 957 184,6 EUR) zodpovedá zálohovej platbe na francúzsky OP „Región Martinique“ a bude vyplatený v roku 2008. Pokiaľ ide o uplatnenie pravidla „n+2“, na konci roku 2007 sa týkalo dvanástich programov a 92,2 mil. EUR. Riziko možného zrušenia záväzkov by nemalo prevýšiť 0,8 % záväzkov na rok 2005. Celková výška nevyplatených platieb zo záväzkov do roku 2007 dosiahla na konci roku 2007 sumu 12 mld. EUR. Nevyplatené záväzky z obdobia do roku 2000 teraz predstavujú sumu 179 mil. EUR (v porovnaní s 204,6 mil. EUR na konci roku 2006). 2.1.3. EPUZF Celková suma vyplatená v roku 2007 bola 3,4 mld. EUR. Miera realizácie platobných rozpočtových prostriedkov EPUZF na programy rozvoja vidieka na obdobie 2000 – 2006 dosiahla plných 100 %. Keďže operačné programy rozvoja vidieka nie sú v programovacom období 2007 – 2013 súčasťou štrukturálnych fondov, zaznamenal sa mierny pokles v celkovej sume vyplatenej v roku 2007 v porovnaní s predchádzajúcim rokom (t. j. 3,6 mld. EUR). Na účely dosiahnutia úplného plnenia finančných prostriedkov sa vykonali nejaké interné prevody, väčšinou z nového Európskeho poľnohospodárskeho fondu na rozvoj vidieka (EPFRV). V roku 2007 už neexistujú žiadne záväzky na programy rozvoja vidieka týkajúce sa obdobia 2000 – 2006. Na konci roku 2007 dosiahla výška záväzkov z predchádzajúcich rokov, ktoré sa ešte mali vyplatiť (RAL), celkovo 3,9 mld. EUR v porovnaní so 7,3 mld. EUR v roku 2006. Pokiaľ ide o pravidlo „n+2“ (uplatňované na konci roku 2007 na záväzky prijaté v roku 2005 alebo pred týmto rokom), prvé odhady ukazujú, že riziko možného zrušenia záväzkov týkajúcich sa finančných prostriedkov na rozvoj vidieka je okolo 70 mil. EUR. 2.1.4. F NURH Plnenie rozpočtu bolo v roku 2007 veľmi uspokojivé. Zrealizovalo sa 97,5 % platobných rozpočtových prostriedkov. Miera platieb dosiahla 96,44 % v regiónoch zaradených do cieľa 1 a 99,96 % v regiónoch nezaradených do cieľa 1. Celkové nevyplatené záväzky (RAL) dosiahli na konci roka 2007 v prípade FNURH výšku 811 mil. EUR (v porovnaní s 1 336 mil. EUR v roku 2006). Pokiaľ ide o uplatnenie pravidla „n+2“, odhady zrušenia záväzkov sa na rok 2007 pohybujú okolo 54 mil. EUR. 2.2. Implementácia programov 2.2.1. Cieľ 1 Programy v rámci cieľa 1 zamerali svoje investície na projekty základnej infraštruktúry (41,4%) s viac ako polovicou všetkých investícií v tejto kategórii vynaložených na dopravnú infraštruktúru (53 %). Viac ako jedna tretina (33,5 %) zdrojov v rámci cieľa 1 sa investovala do výrobnej oblasti, v ktorej je aj naďalej prioritou pomoc MSP a sektoru remeselnej výroby (28,6 %). Projekty zamerané na ľudské zdroje predstavujú 23,2 % zdrojov v regiónoch zaradených do cieľa 1. Hlavnými intervenciami v tejto oblasti sú takmer rovnako politiky trhu práce (31,3 %) a vzdelávanie a odborná príprava (31 %). 2.2.2. Cieľ 2 V regiónoch zaradených do cieľa 2 sa programy naďalej zameriavajú najmä na výrobnú oblasť, pričom viac ako polovica všetkých finančných zdrojov bola určená pre túto kategóriu (55,8 %). V rámci tejto oblasti najviac prevláda pomoc MSP a sektoru remeselnej výroby (56,6 %). Druhou najdôležitejšou oblasťou intervencií je základná infraštruktúra s 39,6 % všetkých zdrojov v rámci cieľa 2. Na rozdiel od programov v rámci cieľa 1 sú najdôležitejšími oblasťami z finančného hľadiska plánovanie a obnova oblastí (45,4 %). V kategórii ľudských zdrojov (10,1 % všetkých investícií do regiónov zaradených do cieľa 2) sú hlavnými oblasťami investícií (30,8 %) flexibilita pracovnej sily, podnikateľská činnosť, inovácie, informačné a komunikačné technológie. 2.2.3. Cieľ 3 V rámci implementácie programov ESF sa v roku 2007 najväčší dôraz naďalej kládol na podporu Európskej stratégie zamestnanosti, najmä na opatrenia zamerané na zvýšenie šancí na uplatnenie sa na trhu práce (32 %), celoživotné vzdelávanie (27 %) a rovnosť príležitostí (6 %). Okrem toho stále pretrvával výrazný rozdiel pri konkrétnej implementácii programov meranej finančným plnením, medzi EÚ-15, kde sa implementovali už dlhšie zavedené programy, a EÚ-10, kde majú niektoré členské štáty značné ťažkosti s rozbehnutím niektorých projektov a opatrení. 2.2.4. Rybné hospodárstvo mimo cieľa 1 Implementácia štrukturálnej politiky sa v odvetví rybného hospodárstva v roku 2007 zlepšila. Odrazilo sa to na finančnom plnení operačných programov FNURH, ktoré prispeli k dosiahnutiu cieľov spoločnej politiky v oblasti rybolovu. 2.2.5. Iniciatívy Spoločenstva 2.2.5.1. INTERREG Do konca roku 2007 sa v rámci 81 programov INTERREG III/susedstvo vybralo okolo 15 000 projektov a sietí zameraných na znižovanie vplyvu štátnych hraníc, jazykových bariér a kultúrnych rozdielov a rozvoj pohraničných oblastí, podporu strategického rozvoja a územnej integrácie v rámci väčších zón Únie a lepšiu integráciu s jej susedmi. K efektívnosti politík a nástrojov regionálneho rozvoja prispelo aj zdieľanie dobrej praxe a výmena skúseností. V roku 2007 pokračovala implementácia aj naďalej dobre s mierou realizácie platieb vo výške 68 %. Z dôvodu špecifickejšej a náročnejšej povahy programov a projektov spolupráce sa pri niektorých programoch nebolo možné vyhnúť zrušeniu záväzkov následkom uplatnenia pravidla „n+2“. 2.2.5.2. EQUAL V roku 2007 sa pri implementácii 27 programov a viac ako 3 300 projektov v rámci iniciatívy EQUAL naďalej dosahoval dobrý pokrok. Pokiaľ ide o finančné plnenie, šesť členských štátov nebolo schopných využiť časť (8 % až 49 %) svojich rozpočtových záväzkov z roku 2005 (pravidlo „n+2“). S cieľom maximálne využiť výsledky programov a projektov EQUAL, a tak riadiť politiku a prax, ako aj vytváranie vnútroštátnych a regionálnych programov ESF na programovacie obdobie 2007 – 2013, Komisia v spolupráci s členskými štátmi pokračovala v práci, s ktorou začala v roku 2006. Táto práca sa týkala konkrétnych politických otázok, ako sú žiadatelia o azyl, rozmanitosť a posilnenie postavenia, zamestnávanie mládeže, (opätovná) integrácia bývalých páchateľov trestnej činnosti, sociálne hospodárstvo, vytvorenie inkluzívneho podniku, média a diverzita, spolu so zásadami riadenia (partnerstvo, nadnárodná spolupráca, inovácie a zohľadňovanie rodového hľadiska). 2.2.5.3. URBAN V roku 2007 pokračovalo riadenie 71 operačných programov implementujúcich iniciatívu Spoločenstva URBAN v podobe analýzy výročných správ, monitorovacích výborov a výročných zasadnutí. Bolo zabezpečené aktívne pokračovanie programu URBACT I vrátane začatia činnosti dvoch zrýchlených pilotných sietí. Bol schválený a začal sa plniť program URBACT II, jeden z hlavných nástrojov na implementáciu iniciatívy Regióny za hospodársku zmenu. V rámci URBACT sa vytvorilo 20 sietí a 6 tematických pracovných skupín, ako aj pracovných skupín spájajúcich niekoľko sietí na účely určitej témy. 2.2.5.4. LEADER+ Iniciatíva Spoločenstva LEADER+ pozostáva z troch činností: implementácie miestnych rozvojových stratégií verejno-súkromnými partnerstvami, spolupráce medzi vidieckymi územiami a vytvárania sietí. Na obdobie rokov 2000 – 2006 bolo pre EÚ-15 schválených 73 programov LEADER+. Členské štáty, ktoré k EÚ pristúpili len nedávno, mali možnosť integrovať opatrenia typu Leader+ do svojich programov cieľa 1 v rámci EPUZF. 2.2.6. Inovačné činnosti 2.2.6.1. EFRR GR pre regionálnu politiku riadilo aj 122 regionálnych programov inovačných činností (z ktorých 26 sa ukončilo v roku 2007), ktoré prispievajú k podpore inovácií na strategickej úrovni v regiónoch, experimentovaním s inovačnými metódami a praxou, ktoré sú určené na zlepšenie úrovne inovácií a kvality pomoci EÚ v rámci troch tém: znalostné a technologické inovácie, informačná spoločnosť a trvalo udržateľný rozvoj. 2.2.6.2. ESF Počas roku 2007 sa ukončilo šesť zvyšných projektov súvisiacich s výzvou na predkladanie návrhov „Miestne stratégie zamestnanosti a inovácie“. GR pre zamestnanosť takisto riadilo aj 80 nadnárodných projektov vybraných v rámci troch kôl poslednej výzvy „Inovačné prístupy k riadeniu zmeny“ (v roku 2007 sa ukončilo 22 projektov). Tieto projekty pomáhajú rozvoju a testovaniu inovačných činností na predvídanie a riadenie zmien v dvoch prioritných oblastiach: riadenie reštrukturalizácie a riadenie demografických zmien. Okrem toho sa trinásť projektov (z ktorých sa päť ukončilo v roku 2007) zameriava na zohľadňovanie výsledkov predtým vybraných projektov v rámci výzvy na „Prenos a šírenie inovácií z projektov ESF podľa článku 6.“ 2.2.6.3. FNURH GR pre námorné záležitostí a rybné hospodárstvo riadilo 29 projektov inovačných činností (z ktorých posledné dva sa ukončili v roku 2007). 3. Súlad a koordinácia 3.1. Súlad s inými politikami Spoločenstva 3.1.1. Hospodárska súťaž Podľa ustanovení nariadenia č. 1083/2006, prístup ku kontrole otázok štátnej pomoci v rámci nových intervencií štrukturálnych fondov sa zásadne líši od prístupu, ktorý sa uplatňoval na programovacie obdobie 2000 – 2006. Podľa nového legislatívneho rámca sú členské štáty, a najmä riadiace orgány v plnom rozsahu zodpovedné za súlad operácií štrukturálnych fondov s pravidlami štátnej pomoci. Nový prístup však žiadnym spôsobom neovplyvňuje možnosť činnosti Komisie vrátane preskúmania údajne neoznámeného opatrenia alebo vrátenia nezlučiteľnej neoznámenej pomoci spolufinancovanej zo štrukturálnych fondov. 3.1.2. Vnútorný trh Od členských štátov sa tiež vyžaduje, aby overili, či sú operácie financované z fondov v súlade so smernicami EÚ o verejnom obstarávaní. V prípade, že Komisia bude informovaná o porušení právnych predpisov ES alebo že audity preukážu túto skutočnosť, prijmú sa primerané opatrenia. Zaviedol sa nový regulačný rámec pre právne predpisy v oblasti verejného obstarávania a udeľovania koncesií s cieľom zabezpečiť väčšiu právnu istotu pre súkromný i verejný sektor. 3.1.3. Životné prostredie V súvislosti s prebiehajúcimi programami sa pozornosť naďalej venovala presadzovaniu súladu s acquis Spoločenstva v oblasti komunálnych odpadových vôd, zásobovania vodou, odpadového hospodárstva a podpory biodiverzity. Ďalšími významnými oblasťami investovania boli ekologické inovácie a obnova znečistenej pôdy. Podpora trvalo udržateľného rozvoja sa dosahovala pomocou investícií do dopravy a energií šetrných k životnému prostrediu, ako aj zavedením environmentálnych kritérií do výberu projektov a iniciatívnym zabezpečovaním súladu projektov s právnymi predpismi v oblasti životného prostredia. 3.1.4. Doprava Kohézne programy sú naďalej hlavným zdrojom podpory Spoločenstva, pokiaľ ide o realizáciu priorít EÚ v oblasti dopravy, ako sa uvádza v Bielej knihe „Európska dopravná politika do roku 2010: čas sa rozhodnúť“ a jej priebežnom hodnotení uverejnenom v roku 2006. Z toho dôvodu sa finančné projekty využívali na projekty TEN-T, ako aj na projekty podporujúce kombinovanú dopravu, energetickú účinnosť v doprave, inteligentné dopravné systémy, mobilitu mestskej dopravy. 3.1.5. Rodová rovnosť Komisia pracovala na implementácii „Plánu uplatňovania rovnosti žien a mužov“ v súlade so záväzkom Komisie k tejto problematike. V tomto kontexte boli rodová rovnosť a presadzovanie rodového hľadiska multidisciplinárnou problematikou, o ktorej sa má diskutovať pri všetkých programoch v novom období politiky súdržnosti 2007 – 2013. Stretnutie Skupiny na vysokej úrovni pre presadzovanie rodového hľadiska v rámci štrukturálnych fondov v júni 2007 zdôraznilo význam zapojenia orgánov zaoberajúcich sa problematikou rodovej rovnosti do prípravy a implementácie programov. 3.2. Koordinácia nástrojov 3.2.1. Štrukturálne fondy a Kohézny fond V rokoch 2000 až 2006 využilo podporu zo štrukturálnych fondov všetkých 25 členských štátov, zatiaľ čo 13 členských štátov využilo aj pomoc z Kohézneho fondu, ktorý podporuje menej prosperujúce krajiny. V rámci štrukturálnych fondov prebieha dôkladná vzájomná koordinácia, ako aj koordinácia s Kohéznym fondom (najmä EFRR) s cieľom zabrániť duplicite pri podporovaní projektov. 3.2.2. Štrukturálne fondy a EIB/EIF V rámci JASPERS (Spoločnej pomoci na podporu projektov v európskych regiónoch) boli s krajinami EÚ-12 do polroka dohodnuté akčné plány (pracovné programy) na rok 2007. V roku 2007 zaznamenala úspešný prvý rok nová iniciatíva JEREMIE (Spoločné európske zdroje pre veľmi malé až stredné podniky) na zlepšenie prístupu MSP k financovaniu v regiónoch, pričom ju využívali regióny, riadiace orgány, ako aj podnikateľský i bankový sektor. Iniciatíva JESSICA (Spoločná európska podpora pre trvalo udržateľné investície do mestských oblastí) zameraná na trvalo udržateľné investície, rast a tvorbu pracovných miest v mestských oblastiach Európy zavádza kultúrne posuny v spôsobe, akým sa poskytuje podpora zo štrukturálnych fondov, pričom nabáda k recyklovateľným formám pomoci a k upusteniu od spoliehania sa výlučne na granty. 4. Hodnotenia V roku 2007 Komisia naďalej vykonávala hodnotenia na podporu rozhodovania v rámci politiky súdržnosti a prispievala ku kvalite programov na obdobie 2007 – 2013. Hodnotenia vykonané v roku 2007 boli analýzou vplyvu politiky súdržnosti, štúdiou rozvoja kapacity hodnotenia v členských štátoch a štúdiou o ekonomickom vplyve konvergencie. Komisia začala aj ex post hodnotenie cieľov 1 a 2 na obdobie rokov 2000 – 2006, súboru celkovo dvanásti navzájom prepojených postupných „pracovných balíčkov“ na preskúmanie rozličných aspektov efektivity a účinnosti politiky súdržnosti. V súvislosti s ex post hodnotením programov ESF na roky 2000 – 2006 boli na rok 2007 dôkladne naplánované dve prípravné štúdie na získanie nevyhnutných informácií. Na hodnotenie skutočných výsledkov a vplyvov intervencií v rámci ESF sa na vnútroštátnej úrovni vytvorili monitorovacie systémy a hodnotiace mechanizmy pod vedením útvarov Komisie. Hodnotenie iniciatívy Spoločenstva EQUAL pokračovalo aj počas roku 2007 s cieľom identifikovať úspešné inovačné postupy, ktoré by sa mohli zohľadňovať v programoch ESF. 5. Kontroly 5.1. E FRR Ukončili sa záverečné audity vzorky 56 hlavných programov a jedného programu INTERREG za programovacie obdobie 1994 – 1999 zahŕňajúce všetky členské štáty EÚ -15. Ukončilo sa osemnásť preskúmaní a uplatnili sa nápravy vo výške 23,9 mil. EUR (vrátane formálneho rozhodnutia Komisie vo výške 9,6 mil. EUR). Audity za obdobie 2000 – 2006 pozostávajú z dvoch etáp: preskúmanie systémov a audit vybranej reprezentatívnej vzorky projektov. Pôvodne naplánované audity vykonávané na mieste sa ukončili do konca roku 2006 v členských štátoch EÚ-15 a do konca roku 2007 v členských štátoch EÚ-10. V roku 2007 sa vykonali doplnkové audity 25 programov s cieľom rozšíriť pokrytie alebo zamerať sa na konkrétne riziká, kde bola táto potreba identifikovaná z výsledkov auditov alebo s cieľom skontrolovať implementáciu akčných plánov. Na konci roka 2007 sa uskutočnilo 214 audítorských misií (z toho 13 INTERREG) a vykonali sa audity 95 programov so 61 % plánovaného príspevku z EFRR. 5.2. ESF V roku 2007 sa ukončilo sedem programov z programovacieho obdobia 1994 – 1999, z ktorých jeden sa neopravoval a pri piatich sa uplatnila celková náprava vo výške 3,4 mil. EUR (BE, ES, FR, IT a UK). V tom istom období sa začali štyri konania vo výške 13 mil. EUR týkajúce sa troch členských štátov (BE, DE a UK). Za obdobie 2000 – 2006 sa zorganizovalo 95 audítorských misií zahŕňajúcich audit (a) neauditovaných (čiastočne alebo úplne) operačných programov identifikovaných v analýze rizík z roku 2007 a (b) následné misie týkajúce sa vykonania odporúčaní vydaných útvarom auditu ESF alebo výsledkov auditov vykonaných Európskym dvorom audítorov (EDA). V roku 2007 sa uskutočnil postup testovania vecnej správnosti pri 433 projektoch vo forme administratívnej kontroly a 270 vo forme návštev na mieste. Kumulatívne pokrytie (čo do výšky) programovacieho obdobia 2000 – 2006 vrátane dodatočného pokrytia vnútroštátnymi auditmi dosiahlo 98,9 %. V súčasnosti je na rok 2008 naplánovaná kontrola 520 projektov v rámci 20 auditov. 5.3. EPUZF V roku 2006 sa dokončil program auditu ex post za obdobie 1994 – 1999. V priebehu roka prijala Komisia štyri rozhodnutia o finančnej náprave, ktoré sa vzťahovali na dvanásť programov. V roku 2007 sa vykonali audity 19 programov z obdobia 2000 – 2006 (EÚ-25), ktoré pokrývali 18 % plánovaných výdavkov. Do konca roku bolo auditu podrobených celkovo 87 zo 152 programov schválených pre usmerňovaciu sekciu EPUZF. Programy podrobené auditu pokrývajú 92 % z plánovaného príspevku z EPUZF a 57 % z počtu programov. Počas roka prijala Komisia štyri rozhodnutia o finančnej náprave, ktoré sa týkali jedeného programu. 5.4. F NURH Sektor kontrol ex post vykonal v priebehu roku 2007 celkovo desať kontrol na mieste pre F NURH. Desať auditov FNURH vykonaných v roku 2007, ktoré zahŕňali dvanásť operačných programov, sa zameralo na overenie a následnú kontrolu efektívneho fungovania systémov riadenia a kontroly za obdobie 2000 – 2006. Systémové audity GR MARE pokryli celkovo 93,6 % celkového príspevku z FNURH na obdobie 2000 – 2006. Pri ostatných programoch sa uistenie získalo z audítorskej práce štrukturálnych fondov iných GR a/alebo z vnútroštátnych auditov. 5.5. OLAF Počas roka 2007 OLAF uskutočnil 37 misií do členských štátov v súvislosti s opatreniami spolufinancovanými zo štrukturálnych fondov. Asi 19 týchto misií sa týkalo kontrol na mieste[3] (počas ktorých sa vykonalo 26 kontrol na mieste u hospodárskych subjektov) a uskutočnilo sa 18 iných typov misií s cieľom zozbierať informácie alebo pomôcť buď vnútroštátnym správam, alebo súdnym orgánom. V roku 2007 členské štáty oznámili Komisii v súlade s nariadením (ES) č. 1681/94[4] približne 3 740[5] prípadov nezrovnalostí, ktoré vo finančnom vyjadrení predstavovali sumu 717 431 387 EUR a týkali sa spolufinancovaných opatrení z programovacích období 1994 – 1999 a 2000 – 2006. Programovacieho obdobia 1994 – 1999 s finančným dosahom približne 33 mil. EUR sa týka 124 oznámení. Členské štáty informovali Komisiu, že na vnútroštátnej úrovni ukončili správne a/alebo súdne konania v celom rade prípadov a vymohli vrátenie sumy 153 465 848 EUR. 6. Výbory pomáhajúce Komisii 6.1. Výbor pre koordináciu fondov (COCOF) Bol zriadený nový Výbor pre koordináciu fondov (COCOF), aby sa vytvorilo fórum na prezentovanie a diskusiu o interpretačných dokumentoch Komisie s cieľom podeliť sa o názory s členskými štátmi. V roku 2007 medzi hlavné diskutované témy patrili oprávnené výdavky v období 2007 – 2013, Európske zoskupenie pre územnú spoluprácu, celý rad usmerňujúcich poznámok k stratégii auditu a hodnoteniu súladu, ako aj štúdia o regionálnych výdavkoch z EFRR a Kohézneho fondu. 6.2. Výbor ESF V rámci Výboru ESF (výbor zriadený podľa článku 147 zmluvy) sa diskutovalo o plnení ESF, konkrétnejšie o viditeľnosti ESF, ako aj o úlohe Výboru ESF a tematických hodnoteniach za roky 2000 – 2006 týkajúcich sa riadenia reštrukturalizácie a budovania administratívnych kapacít. Technická pracovná skupina bola informovaná o stave prijímania operačných programov na obdobie 2007 – 2013. V rámci skupiny sa okrem iného diskutovalo o otázkach auditu a kontroly, otázkach hodnotenia, pravidle „n+2“ a aspektoch zjednodušenia vrátane pravidla o paušálnej sadzbe pri vyhlásení o nepriamych nákladoch a verejných ponukách. 6.3. Výbor pre poľnohospodárske štruktúry a rozvoj vidieka (STAR) Výbor STAR vydal priaznivé stanovisko k zmene a doplneniu programu rozvoja vidieka (program SAPARD pre CHORVÁTSKO) podľa článku 4 nariadenia Rady (ES) č. 1268/1999. 6.4. Výbor pre štruktúry rybného hospodárstva a akvakultúru (CSFA) V roku 2007 poskytol výbor konzultácie k celému radu otázok: k návrhu nariadenia Komisie, ktorým sa mení a dopĺňa nariadenie Komisie (EHS) č. 3440/84 v súvislosti s podmienkami pre určité vlečné siete, ktoré využívajú plavidlá s palubnými čerpacími systémami; k návrhu rozhodnutia Komisie o finančnom príspevku Spoločenstva na programy kontroly, inšpekcie a dohľadu nad rybným hospodárstvom členských štátov na rok 2007 (druhá splátka); k návrhu nariadenia Komisie, ktoré stanovuje podrobné pravidlá na vykonávanie nariadenia Rady (ES) č. 1966/2006 z 21. decembra 2006 o elektronickom zaznamenávaní a vykazovaní rybolovných činností a o prostriedkoch diaľkového snímania; k návrhu nariadenia Komisie o postupoch vykládky a váženia sleďov, makrel a stavríd; k rozhodnutiu Komisie, ktorým sa ustanovuje Agentúra pre kontrolu rybného hospodárstva Spoločenstva. [1] 226 programov v rámci cieľa 1 a cieľa 2, 47 programov v rámci cieľa 3, 12 programov FNURH (mimo cieľa 1), 81 programov INTERREG, 71 programov URBAN, 27 programov EQUAL, 73 programov LEADER+ a 122 programov zameraných na inovačné činnosti. [2] Pozri oznámenie o výsledkoch rokovaní o stratégiách a programoch na programovacie obdobie 2007 – 2013. [3] Nariadenie (ES) č. 2185/1996, Ú. v. ES L 292, 15.10.1996, s. 2. [4] Ú. v. ES L 178, 12.7.1994, s. 43. [5] Údaje za rok 2006: počet oznámených prípadov bol 2 988; celková suma týkajúca sa oznámení predstavovala 516 697 561 EUR.